Bendes eis glo nog ’n jong man op Kaapse Vlakte | Netwerk24
Deur Maygene de Wee 04 April 2019 17:25
Junaid Petersen is Woensdagaand in Bonteheuwel doodgeskiet. Foto: Verskaf
Die polisie het Donderdag bevestig dat nog ’n man Woensdag in Bonteheuwel op die Kaapse Vlakte in ’n vermoedelik bendeverwante skietvoorval gesterf het.
Junaid Petersen (24) is op die hoek van Bonteheuwellaan en Swartysterhoutstraat doodgeskiet.
Hy was glo ’n lid van die Hard Livings-bende.
Lt.kol. Andrè Traut, polisiewoordvoerder, het die voorval bevestig. Hy sê die voorval het omstreeks 20:15 plaasgevind en hulle ondersoek die moontlikheid dat dit bendeverwant is.
In nog ’n voorval in die Bonteheuwel-omgewing is ’n 43-jarige man in Netreg in hegtenis geneem. Traut sê die polisie het in ’n huis in Oudehoutsingel, Netreg, Bishop Lavis, op ’n 9 mm-pistool, ’n arsenaal koeëls vir verskeie tipes vuurwapens, verskeie magasyne en 1 086 Mandrax-tablette beslag gelê.
Die man sal in die hof verskyn sodra hy aangekla is.
Die polisie het Woensdag op dié magasyne, ammunisie en Mandrax-tablette in ’n huis in Netreg, Bishop Lavis, beslag gelê.Foto: SAPD
Die polisie het Woensdag op dié vuurwapen, magasyne, ammunisie en Mandrax-tablette in ’n huis in Netreg, Bishop Lavis, beslag gelê.Foto: SAPD
Die polisie het Woensdag op dié ammunisie in ’n huis in Netreg, Bishop Lavis, beslag gelê. Foto: SAPD
Meer oor: Bonteheuwel | Kaapse Vlakte | Bendegeweld | Skietvoorval